વંદિતાએ માત્ર ત્રણ વર્ષની વયે તરવાનું શરૂ કરી દીધું હતું! વંદિતાને વૈશ્વિક જલપરી બનાવવાનું બહુમાન તો તેની મમ્મી નીલિમાબહેનને જાય છે. માઇક્રોબાયોલોજીમાં સાયન્સ ગ્રેજ્યુએટ નીલિમાબહેન સ્વિમર, ડાન્સર, પેઇન્ટર અને સિંગર છે. યોગ અને રસોઈકળાનાં નિષ્ણાત નીલિમાબહેન વંદિતાનાં ખાસ પ્રોત્સાહક અને પ્રેરણાદાયી વ્યક્તિ રહ્યાં છે. સ્વિમર હોવાને લીધે તેમણે વંદિતાને પણ વર્લ્ડ સ્ટાર બનાવવાના સ્વપ્ન સાથે સ્વિમિંગ પૂલમાં તરતી મૂકી હતી. ભરતગૂંથણનાં નિષ્ણાત એવા નીલિમાબહેને માત્ર ત્રણ વર્ષની ઢીંગલી જેવી વંદિતાને એલિસબ્રિજ જિમખાનામાં જિતુમામા પાસે તરણકલાના પાઠ શીખવા મૂકીને તેની કારકિર્દીની ગૂંથણીના શ્રીગણેશ કર્યા હતા. નાનપણમાં શરીરસૌષ્ઠવ સારું હોવાથી નીલિમાબહેને તેને ખાસ ‘બટરફ્લાય’ સ્ટ્રોકમાં ધ્યાન આપવા કહ્યું અને ધીરે ધીરે તે બટરફ્લાયર બની ગઈ. સ્ટેટ અને નેશનલ લેવલ પર ચેમ્પિયન થવા વંદિતાએ ઇન્ટરનેશનલ સ્વિમર કોચ એન્ડ જજ કમલેશભાઈ નાણ્ાાવટી પાસે સઘન તાલીમ લીધી. પરિણામ સ્વરૂપ 2004માં નવ વર્ષની વયે સૌપ્રથમ સ્ટેટ લેવલનો ગોલ્ડન મેડલ મેળવ્યો હતો. સ્વિમિંગમાં જ કેરિયર બનાવવા ઇચ્છતી વંદિતાએ 2005માં 10 વર્ષની વયે ‘સ્ટેટ ચેમ્પિયન’નું બિરુદ મેળવ્યું હતું.